Predkladacia správa

Platný štatút Rady vlády Slovenskej republiky pre deti a mládež bol schválený uznesením vlády SR č. 893 zo dňa 13.10.1999. Od tohto obdobia sa v oblasti realizácie štátnej politiky pomerne veľa zmenilo, predovšetkým sa dostal do popredia určitý partnerský vzťah medzi štátom a mimovládnymi organizáciami, rozbehol sa systém reálneho medzirezortného zabezpečovania štátnej politiky vo vzťahu k deťom a mládeži. 
Týmto novým trendom je potrebné prispôsobiť aj fungovanie poradného orgánu vlády SR – Rady vlády Slovenskej republiky pre deti a mládež (ďalej len „rada“). V predkladanom materiáli navrhujeme nové znenie štatútu a zároveň, vzhľadom na nové personálne obsadenie funkcií štátnych tajomníkov v rezortoch, menovať aj nových členov rady.
Podľa pôvodného štatútu členmi rady boli aj zástupca Národnej rady SR, zástupca Fondu detí a mládeže a Nadácie pre deti Slovenska. V novom návrhu – vzhľadom na skutočnosť, že oficiálnym partnerom ministerstva školstva Slovenskej republiky pre politiku mládeže je Rada mládeže Slovenska, zástupcov mimovládnych neziskových organizácií za členov rady nominovala práve ona. Navrhovaný počet 7 zástupcov mimovládnych neziskových organizácií (mimo Konfederácie odborových zväzov a Združenia miest a obcí Slovenska) bude zárukou, že rada bude takým poradným orgánom, ktorý bude vedieť navrhovať riešenia, ktoré sú overené z praxe.
Návrh nových členov rady je uvedený v prílohe. Všetky návrhy na personálne obsadenie rady vlády boli odsúhlasené so zainteresovanými orgánmi a inštitúciami. V zmysle tohto postupu je spracovaný aj návrh uznesenia vlády. 
Návrh nemá finančný, ekonomický, environmentálny vplyv ani vplyv na zamestnanosť. Návrh prešiel medzirezortným pripomienkovým konaním. Vzhľadom na skutočnosť, že ministerstvo hospodárstva vznieslo viacero zásadných pripomienok k návrhu, po ich vyhodnotení sme požiadali o znovu posúdenie návrhu. Listom č. 1566/2003- 040 konštatujú, že boli akceptované a do návrhu zapracované všetky zásadné pripomienky, takže materiál sa na rokovanie vlády SR predkladá bez rozporov.
Po schválení návrhu štatútu bude zvolaná rada, aby schválila nový rokovací poriadok a plán práce na rok 2004.